President Ilves: küberohud sunnivad meid ületama tulemüüri era- ja riigisektori vahel
President Toomas Hendrik Ilves kohtus täna Kadriorus Briti valitsuse ministri Francis Maude'iga, kelle üheks oluliseks vastutusalaks on küber-teema koordineerimine Ühendkuningriigis.
Minister Maude tunnustas Eesti rahvusvahelist e-kuvandit ja konkreetseid saavutusi, mida on IT vallas teinud nii riik, erasektor kui ka vabakond.
President Ilveski pidas küber-teemade puhul oluliseks kõikehõlmavat koostööd liitlaste vahel, aga samuti siseriiklikku ühist tegutsemist: "Kui kujundlik tulemüür era- ja avaliku sektori vahel on aastasadu aidanud kaasa liberaalse demokraatia kinnistumisele Euroopas ja mujal, siis täna seisame küberohtude ees silmitsi suurema vajadusega era- ja riigisektori koostööks. Ehk teisisõnu: käes on aeg, mil peame õppima koostööd tegema, tulemüüri ületama."
Minister Maude tõi IT arengust rääkides ajaloolise paralleeli, öeldes, et nii nagu kakssada aastat tagasi sai Inglismaal alguse tööstusrevolutsioon, seisame me praegu kõik silmitsi globaalse revolutsiooniga, kuid nüüd on selle tooraineks terase asemel andmed.
President Ilves ja minister Maude rääkisid pikemalt e-tervise arendamise ja küberturvalisuse teemadel. Eesti riigipea juhib Euroopa Liidu e-tervise töörühma, mis järgmisel nädalal tutvustab oma lõppraportit Kopenhaagenis ühenduse liikmesriikide tervishoiuministritele, samuti on president Ilves üks küberjulgeoleku edendamise taganttõukajaid.
Minister Maude'i delegatsioon tutvub siin kolme päeva jooksul Eesti kogemusega riiklike e-teenuste arendamisel ja kasutamisel, külastab näiteks NATO küberkaitsekeskust ja IT-demokeskust ning kohtub Skype'i ja mitmete idufirmade esindajatega.